b"\n_START_ARTICLE_\nKimmo Karjunen\n_START_PARAGRAPH_\nKimmo Tapio Karjunen (s. 23. huhtikuuta 1967 Lieksa) on valosuunnittelija, teatteritaiteen maisteri ja valosuunnittelun lehtori. H\xc3\xa4nen t\xc3\xb6iss\xc3\xa4\xc3\xa4n valo on osa kollektiivista kokonaistaideteosta. Suunnittelun l\xc3\xa4ht\xc3\xb6kohtina ovat tila sek\xc3\xa4 teoksen sis\xc3\xa4lt\xc3\xb6. Opettajana Karjunen keskittyy kokemuksellisuuteen._NEWLINE_Karjuselle my\xc3\xb6nnettiin marraskuussa 2009 taiteen valtionpalkinto, ensimm\xc3\xa4isen\xc3\xa4 valosuunnittelijana Suomessa. Perusteluissa Karjusta luonnehdittiin \xe2\x80\x9dtinkim\xc3\xa4tt\xc3\xb6m\xc3\xa4ksi ja tyylitajuiseksi taiteentekij\xc3\xa4ksi sek\xc3\xa4 pioneerihenkiseksi uudenetsij\xc3\xa4ksi\xe2\x80\x9d ja \xe2\x80\x9dperusteelliseksi ja inspiroivaksi opettajaksi, joka on ty\xc3\xb6ss\xc3\xa4\xc3\xa4n aina ajan tasalla\xe2\x80\x9d. Kriteerit allekirjoittanee sek\xc3\xa4 moni teatterintekij\xc3\xa4 ett\xc3\xa4 -kokija._NEWLINE_Aikaisemmin Karjunen on valittu muun muassa Teatterikorkeakoulun vuoden opettajaksi vuonna 2003. T\xc3\xa4ll\xc3\xa4 hetkell\xc3\xa4 h\xc3\xa4n toimii taiteellisten sek\xc3\xa4 opetust\xc3\xb6idens\xc3\xa4 ohessa Suomen valo- ja \xc3\xa4\xc3\xa4nisuunnittelijoiden liiton  puheenjohtajana, Teatterikorkeakoulun ja Ravintola DTM:n hallituksessa._NEWLINE_Valo-, kuva- ja \xc3\xa4\xc3\xa4nisuunnittelija sek\xc3\xa4 lavastaja. Teatteritaiteen maisteri (TeM) Teatterikorkeakoulusta vuonna 1991. H\xc3\xa4n on ty\xc3\xb6skennellyt valosuunnittelun lehtorina Teatterikorkeakoulun valo- ja \xc3\xa4\xc3\xa4nisuunnittelun laitoksella vuodesta 1995 alkaen, ja h\xc3\xa4net nimettiin Teak:n vuoden opettajaksi 2003.\n_START_SECTION_\nTaiteellisia t\xc3\xb6it\xc3\xa4\n_START_PARAGRAPH_\nTanssiteoksia Jyrki Karttusen kanssa: Days of Disco (2009), Situation Room (2008), Ilman kuuta ja aurinkoa (2004), Yellow Happiness (2004), Keiju (2002), Alla (2001), 'Meryl (2001), Mr & Mrs Betlehem (2000), Digital Duende (1998)._NEWLINE_Tanssiteoksia Ari Tenhulan kanssa: Dances with Myself (2003), Valotusaika (2002), Paiste (2000)._NEWLINE_Teattereissa: Herttua Siniparran Linna ja Pajatso, Suomen Kansallisooppera, valosuunnittelu (2012), Naamiohuvit, Suomen kansallisooppera, valosuunnittelu (2010), Kaiku, nuoli ja ketju, Helsinki Dance Company, valosuunnittelu ja lavastus (2008), Maestro, Jyv\xc3\xa4skyl\xc3\xa4n kaupunginteatteri, projisiosuunnittelu (2005), Oskar ja Mamma Rosa, Helsingin kaupunginteatteri, projisiosuunnittelu (2005)._NEWLINE_Valosuunnitteluja my\xc3\xb6s muun muassa y\xc3\xb6kerho- ja ravintolatiloihin, laivoihin, sek\xc3\xa4 ulko- ja museokohteisiin."